ΚΑΝΟΝΙΣΜΟΣ (ΕΟΚ) αριθ. 1546/75 ΤΗΣ ΕΠΙΤΡΟΠΗΣ της 18ης Ιουνίου 1975 περί προσδιορισμού της γενεσιουργού αιτίας του δικαιώματος ενισχύσεως για τους σπόρους προς σπορά

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2358/71 του Συμβουλίου της 26ης Οκτωβρίου 1971 περί κοινής οργανώσεως αγοράς στον τομέα των σπόρων προς σπορά (1), όπως τροποποιήθηκε τελευταία από τον κανονισμό (ΕΟΚ) αριθ. 671/75 (2), και ιδίως το άρθρο 3 παράγραφος 5,

Εκτιμώντας:

ότι, σύμφωνα με το άρθρο 4 παράγραφος 2 του κανονισμού (ΕΟΚ) αριθ. 1134/68 του Συμβουλίου της 30ής Ιουλίου 1968 (3) περί καθορισμού των κανόνων εφαρμογής του κανονισμού (ΕΟΚ) αριθ. 653/68 περί των όρων τροποποιήσεως της αξίας της λογιστικής μονάδος που χρησιμοποιείται για την κοινή γεωργική πολιτική, για τις πράξεις που πραγματοποιούνται στο πλαίσιο της κοινής γεωργικής πολιτικής, τα χρηματικά ποσά που οφείλονται από ένα Κράτος Μέλος ή έναν οργανισμό δεόντως εξουσιοδοτημένο, εκφρασμένα σε εθνικό νόμισμα, τα οποία αντιπροσωπεύουν ποσά που ορίζονται σε λογιστικές μονάδες, πληρώνονται χρησιμοποιώντας τη σχέση μεταξύ λογιστικής μονάδος και εθνικού νομίσματος που ίσχυε τη στιγμή πραγματοποιήσεως της πράξεως ή μέρους της πράξεως-

ότι, σύμφωνα με το άρθρο 6 του προαναφερθέντος κανονισμού, θεωρείται ως στιγμή πραγματοποιήσεως της πράξεως, η ημερομηνία κατά την οποία επέρχεται η γενεσιουργός αιτία της απαιτήσεως της σχετικής με το ποσό που αφορά η πράξη αυτή, όπως αυτή η γενεσιουργός αιτία ορίζεται από την κοινοτική ρύθμιση, ή, ελλείψει και εν αναμονή αυτής, από τη ρύθμιση του σχετικού Κράτους Μέλους-

ότι η γενεσιουργός αιτία του δικαιώματος ενισχύσεως για τους σπόρους προς σπορά επέρχεται κατά τη συγκομιδή των σπόρων- ότι είναι εν τούτοις πολύ δύσκολο να προσδιορισθεί η ακριβής ημερομηνία συγκομιδής για μία δεδομένη σπορομερίδα-

ότι η εμπειρία έδειξε ότι σχεδόν το σύνολο της συγκομιδής πραγματοποιείται κατά το μήνα Ιούλιο- ότι, σύμφωνα με τις διατάξεις του κανονισμού (ΕΟΚ) αριθ. 1686/72 της Επιτροπής της 2ας Αυγούστου 1972 περί ορισμένων λεπτομερειών που αφορούν την ενίσχυση στον τομέα των σπόρων προς σπορά (4), όπως τροποποιήθηκε από τον κανονισμό (ΕΟΚ) αριθ. 1382/74(5), η ενίσχυση μπορεί να πληρώνεται μέχρι την 31η Ιουλίου του έτους που έπεται της συγκομιδής- ότι πρέπει να αποφεύγεται η ταυτόχρονη χορήγηση των ενισχύσεων δύο διαδοχικών ετών-

ότι, για να εξασφαλισθεί η ενιαία εφαρμογή του καθεστώτος ενισχύσεως γι' αυτά τα προϊόντα, πρέπει να ληφθεί υπόψη, κατά τον υπολογισμό του ύψους της ενισχύσεως σε εθνικό νόμισμα, ο συντελεστής μετατροπής που ισχύει στο τέλος της περιόδου που αναφέρεται ανωτέρω-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σπόρων προς σπορά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά την έννοια του άρθρου 6 του κανονισμού (ΕΟΚ) αριθ. 1134/68, η γενεσιουργός αιτία του δικαιώματος ενισχύσεως για τους σπόρους προς σπορά θεωρείται ότι επέρχεται την 1η Αυγούστου που έπεται της ενάρξεως κάθε περιόδου εμπορίας.

Άρθρο 2

Ο παρών κανονισμός ισχύει από της ενάρξεως της περιόδου εμπορίας 1975/76.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 18 Ιουνίου 1975.

Για την Επιτροπή

P. J. LARDINOIS

Μέλος της Επιτροπής

(1) ΕΕ αριθ. Ν 246 της 5.11.1971, σ. 1.

(2) ΕΕ αριθ. Ν 72 της 20.3.1975, σ. 21.

(3) ΕΕ αριθ. Ν 188 της 1.8.1968, σ. 1.

(4) ΕΕ αριθ. Ν 177 της 4.8.1972, σ. 26.

(5) ΕΕ αριθ. Ν 148 της 5.6.1974, σ. 9.